Ede Agost Hudák

Ede Agost Hudák (známy aj ako Eduard Augustín Hudák = Ede Ágoston Hudák) – (* 22. december 1822, Košice, Slovensko, vtedy Rakúske cisárstvo – 25. máj 1902, Gelnica, Slovensko, vtedy Rakúsko-Uhorsko) – málo známy učiteľ a entomológ – lepidopterológ, ktorý má význam hlavne ako regionálny autor výskumu výskytu motýľov v okolí Gelnice.

Biografia
Hudák Ede Agost sa narodil 22. decembra 1822 v Košiciach v rodine Ondreja Hudáka a jeho manželky Márie rodenej Krenisovej. Po skončení základnej školy študoval na evanjelickom kolégiu v Prešove. Pôsobil spočiatku ako vychovávateľ v maďarskom Debrecéne (Debrecín) a v Bratislave. Neskôr v rokoch 1847 – 1881 pracoval ako učiteľ na dievčenskej škole v Gelnici a potom od roku 1881 ukončil svoje pôsobenie v školstve a pracoval ako riaditeľ šporiteľne v Gelnici (Gölnitzbánya). Bol tiež autorom niektorých nemeckých učebníc pre ľudové školy. Ede Agost Hudák zomrel 25. mája 1902 v Gelnici v okrese Spišská Nová Ves.

Entomologické aktivity
Počas svojho života sa zaoberal zberom, výskumom a faunistikou motýľov (Lepidoptera). Zozbieral významnú regionálnu zbierku motýľov okolia Gelnice. Výsledky svojich výskumov publikoval v časopisoch Rovartani lapok a Entomologische Nachrichten. Celkove zistil asi 512 druhov motýľov zo skupiny Macrolepidoptera. Okrem okolia Gelnice prevádzal svoje zbery tiež na Spiši. Pre našu – slovenskú entomológiu majú význam hlavne jeho práce, ako napr.: „Adatok Gölniczbánya vidékének lepkefaunájához“ a „Gölniczbányai lepkék“, ktoré pojednávajú o výskume motýľov v okolí Gelnice. Jeho zbierka hmyzu (motýle z územia Slovenska a čiastočne z palearktickej oblasti) v počte asi 3276 kusov a 1377 druhov je uložená v Podtatranskom múzeu v Poprade.

Bibliografia
 Hudák, E. A.: 1879, Zur Statistik auffallend häufigen Erscheinens mancher Schmetterlinge. Ent. Nachr., 5, 40 – 41. 
 Hudák, E. A.: 1886, Gölniczbányai lepkék. Rovartani lapok, 3, 61, Budapest. 
 Hudák, E. A.: 1886, Lepkészeti jegyzetek. Rovartani lapok, 3, 146, Budapest. 
 Hudák, E. A.: 1886, Adatok Gölniczbánya vidékének lepkefaunájához. Rovartani lapok, 3, 233 – 256, Budapest. 
 Hudák, E. A.: 1897, A lepkék rendellenes megjelenéséröl. Rovartani lapok, 4, 197, Budapest. 
 Hudák, E. A.: 1898, Saturnia spini. Rovartani lapok, 4, 199, Budapest. 
 Hudák, E. A.: 1899, Méhölö virágok. Rovartani lapok, 5, 142 – 143, Budapest. 
 Hudák, E. A.: 1899, A Saturnia pyri. Rovartani lapok, 6, 16, Budapest. 
 Hudák, E. A.: 1899, Gölniczbányai lepkék. Rovartani lapok, 6, 150 – 151, Budapest. 
 Hudák, E. A.: 1900, Gölniczbányai lepkék. Rovartani lapok, 7, 213, Budapest.

Zdroje informácií o autorovi
 Aigner – Abafi, L.: 1902, Hudák Ede Agost, Rovartani lapok, 9, 131 – 133 + portrét.
 Szinnyei, J.: 18??, Magyar írok Élete és munkái. 4, 1382 – 1383. 
 Anonym: Hudák Ede Agost. In: Österreichisches Biograpfisches Lexikon: 1815 – 1950, Bd. 2, 446.
 BUJNÁK, Pavel, ed.: 1932, Slovenský náučný slovník. 2, 148. 
 Hrubý, K.: 1964, Prodromus Lepidopter Slovenska. SAV Bratislava, 63 – 66: (časť bibliografie). 
 Derksen, W., Scheiding – Göllner, U., 1965: Index litteraturae entomologicae. Nemecký entomologický ústav Nemeckej akadémie vied, Eberswald bei Berlin. Serie II., Bd. 2.: (F – L), Berlin (od roku 1864 do roku 1900), (Hudák, Ede Agost: 381 – 382), DDR.  
 Anonym: 1975, biografický článok: In: Vysoké Tatry, 14(3), 30.
 Kolektív: 1978, Encyklopédia Slovenska, zv. II.(E – J). (Hudák, Eduard Augustín, 344), Veda SAV, Batislava.
 Okáli, I. a kol.: 1984, Súpis entomologických zbierok v múzeách na Slovensku. Bratislava, 37.
 Kolektiv: 1987, Hudák, Eduard Augustín. In: Slovenský biografický slovník, II.: (E – J), 427, Matica Slovenská, Martin.
 Okali, I. et al.: 1996, Slovník slovenských zoológov a zoológov so vzťahmi k územiu Slovenska. Bratislava, (HUDÁK EDUARD AUGUSTÍN (Ede Ágoston): 50).
 Koleška, Z.: 1998, HUDÁK Eduard Augustin (Ede Ágoston), p. 109 – 110, In: Seznam biografií československých entomologů (entomologové nežijíci) – II. Dodatky, doplňky a opravy biografických hesel „Seznamu biografií čs. entomologů (entomologové nežijíci) – I“ ve svazcích 1 – 15 z let 1979 – 1995, Klapalekiana, 34 (Suppl.): 1 – 238.
 Gaedike, R. & Groll, E. K. eds. 2001, Entomologen der Welt (Biografien, Sammlungsverbleib). Datenbank, DEI Eberswalde im ZALF e. V.: „Hudák Eduard Augustín“.

Externé odkazy 
Záznam o narodení a krste v matrike - evanjelická farnosť; pokrstený ako Eduardus Augustus Hudak

Slovenskí entomológovia
Lepidopterológovia
Narodenia v 1822
Úmrtia v 1902
Osobnosti z Košíc